Silat Kuntau Tekpi

Seni Silat Kuntau Tekpi ialah sejenis ilmu mempertahankan diri yang telah lama wujud di Kedah sejak kurun ke-18. Ia dipelopori oleh seorang Panglima Istana bernama Panglima Taib Bin Wan Hussin. Silat ini diajar hanya di kalangan panglima dan pengawal istana serta hulubalang bagi menentang serangan Siam dan musuh lain ketika itu.

Panglima Taib telah mewariskan ilmu ini kepada anak kandungnya bernama Allahyarhamah Siti Aminah yang dikenali dengan gelaran ‘Srikandi Kedah’. Silat ini kemudiannya diwarisi oleh anak nya Allahyarham Pakguru Tuan Haji Zainol Abidin bin Endut dan seterusnya diwarisi pula oleh anak Allahyarham iaitu A.Sani yang kini menjadi Paduka Ayahnda Guru Pertubuhan Seni Silat Kuntau Tekpi Malaysia.

Senjata utama silat ini dikenali sebagai tekpi iaitu besi bercabang tiga yang juga telah dikenali sebagai "Raja Segala Senjata" yang telah terbukti boleh mematikan segala senjata tajam.

Silat ini mempunyai kaedah buah-buah pukulan serta tangkapan yang kemas. Semua pergerakan dan tangkisan adalah sesuai dengan pergerakan fitrah diri manusia, tidak mengira peringkat umur, mahupun lelaki ataupun perempuan.

Silat ini menitikberatkan aspek mempertahankan diri sekiranya diserang tetapi akan menyerang sekiranya terdesak.

Pengertian

SENI adalah satu gerak rohani yang diajar kepada peringkat menengah.

SILAT adalah gerak jasmani yang mana terdiri dari menangkis dan menyerang bagi mempertahankan diri.

KUNTAU adalah pergerakan & kaedah beladiri, yang keras dan mantap.

TEKPI adalah senjata melayu yang menjadi senjata rasmi silat ini.

Matlamat

 Menghidupkan semula dan memperkenalkan pusaka bangsa Melayu yang merupakan seni kebudayaan yang hampir pupus.
 Menanam semangat cintakan seni dan budaya bangsa Melayu.
 Menghidupkan semangat Panglima dalam diri para pesilat bagi menentang segala pencerobohan.
 Untuk menjauhkan pemuda-pemudi dari melibatkan diri dalam sebarang jenayah dan maksiat.
 Menentang segala unsur-unsur berbentuk tahyul dan khurafat dan menguatkan iktikad.

Ikrar

Tidak menderhaka kepada Kedua Ibu-Bapa.
Tidak menderhaka kepada Sebarang Guru.
Tidak menderhaka kepada Saudara yang Tua.
Tidak menderhaka kepada Saudara yang Muda.
Tidak menderhaka kepada Saudara Seperguruan.
Tidak  Mencaci Sebarang Seni Silat Melayu Yang Lain.

Peringkat 
Secara asasnya, silat ini mempunyai beberapa tangkisan serta mempunyai 21 buah asas, 21 buah kemahiran, 21 buah makanbalik, 7 pukulan tekpi 1 dan 7 pukulan tekpi 2.

 Talipinggang Putih - 21 buah asas
 Talipinggang Kuning - 21 buah meningkat
 Talipinggang Merah - 21 buah makan-balik
 Talipinggang Coklat - 14 buah tekpi 1 & 2
 Talipinggang Hitam - Buah tangkapan/kuncian peringkat tinggi

Silat Kedah